সেটা ১৯৭১ সাল। তামিল পরিচালক কেএস গোপালাকৃষ্ণন ‘আথি পরাশক্তি’ নামে একটি পৌরাণিক ছবি করবেন বলে মনস্থ করেন। ছবির মূল প্রতিপাদ্য বিষয় ছিল অশুভ শক্তির বিরুদ্ধে মহাদেব ও আদিশক্তির জয়। ছবিতে মহাদেবের ভূমিকায় অভিনয় করেছিলেন জেমিনি গণেশন এবং দেবী শক্তির ভূমিকায় ছিলেন জয়ললিতা। ওই ছবিতেই দেবতা মুরুগানের ভূমিকার জন্য খোঁজ পড়েছিল এক শিশুশিল্পীর। যেমনটা চেয়েছিলেন পরিচালক, ঠিক তেমনটা পেয়েও গিয়েছিলেন। টানা টানা চোখ, লালিত্যভরা মুখ আর নাচেও পটিয়সী। শিশুটিকে এক ঝলক দেখলেই গাল টিপে আদর করতে ইচ্ছা করে।  

দেবী শক্তির কোলে মুরুগান, এমন বেশ কয়েকটি দৃশ্য ছিল। তেমন একটি দৃশ্যের প্রোডাকশন স্টিলও তুলে রাখা হয়েছিল। শ্যুটিংয়ে সকলের মন জয় করেছিল সেই শিশু। মিষ্টি মেয়েটিকে ভাল লেগেছিল আম্মারও। তখন কি তিনি জানতেন, সেই মেয়েটিই একদিন সারা দেশের নয়নের মণি হয়ে উঠবেন?
আরও পড়ুন
বয়ফ্রেন্ডের সঙ্গে চুম্বনের দৃশ্য ফাঁস! তার পর মেয়ের যা হাল করলেন শ্রীদেবী!
শ্রীদেবী কি ছিলেন নীলতারকা?
জয়ললিতার কোলের সেই ছোট্ট মেয়েটিই হলেন আজকের শ্রীদেবী। তাঁর সম্পর্কে নতুন করে তো কিছু বলার নেই। জয়ললিতার মৃত্যুতে শোকগ্রস্ত শ্রীদেবী সম্প্রতি টুইটারে প্রকাশ করেছেন আম্মার সঙ্গে শ্যুটিংয়ের সেটে তোলা এই ছবিটি। 

শ্রীদেবীর সঙ্গে তামিলনাড়ুর প্রয়াত মুখ্যমন্ত্রীর অত্যন্ত সুসম্পর্ক ছিল। জয়ললিতা যে অত্যন্ত সংস্কৃতিমনস্ক, রুচিশীল এবং স্নেহশীল মানুষ ছিলেন, সেটাও টুইটে লিখেছেন শ্রীদেবী। ‘আথি পরাশক্তি’ ছবিটি অত্যন্ত জনপ্রিয় হয়েছিল। শ্রীদেবীর অভিনয়ে দর্শকরা তো মুগ্ধ হয়েছিলেনই, জয়ললিতাও যে অত্যন্ত ইমপ্রেসড হয়েছিলেন, সেকথা বলাই বাহুল্য।